«Уэрэд жызмыIэмэ, сыткIэ сафIэгъэщIэгъуэн студентхэм?»
КъБКъУ-м и пресс-IуэхущIапIэм хъыбар къызэрыдигъэщIамкIэ, Темыркъан Хьэту и цIэр зэрихьэу унивеститетым иIэ Щэнхабзэ центрым накъыгъэм и 11-м Къэбэрдей-Балъкъэр, Адыгэ, Осетие Ищхъэрэ-Алание, Ингуш республикэхэм я цIыхубэ артист Нэхущ Чэрим студентхэм щаIущIащ.
НыбжьыщIэхэм дерс къызыхахын псалъэмакъ ирагъэкIуэкIыну зэрыщыгугъыр къыхигъэщащ Нэхущым зэIущIэм и пэщIэдзэм.
— Пэжым ухуеймэ, университетым сыщрагъэблэгъам, мащIэу Iэнкун сыхъуат, «уэрэд жызмыIэмэ, сыткIэ сафIэгъуэщIэгъуэн студентхэм»?,- жысIэри. Ауэ абыхэм си гъащIэм, творческэ гъуэгуанэм нэхъ куууэ зыщагъэгъуэзэну зэрамурадыр къыщысщIэм, си гуапэ хъуащ,- жеIэ артист цIэрыIуэм.
Зеикъуэ жылэжьым къыщыхъуа уэрэджыIакIуэ щIалэм адыгэ уэрэдыжьхэм-рэ, зэманыщIэм декIу уэрэдхэмрэ яхэлъ щхьэхуэныгъэхэм, иджы зытет творческэ лъагапIэм зэрыхуэкIуам и гугъу ищIащ. Налшык дэт ЩэнхабзэмкIэ уардэунэм и режиссёр нэхъыщхьэ, Нэхущым и концертхэр илъэс куэд щIауэ екIуу езыгъэкIуэкI Гумэ Маринэрэ Чэримрэ зэдэлэжьэн зэрыщIадзэрэ макъамэ, уэрэд тхынымкIэ лъэпощхьэпо зыIущIахэм тепсэлъыхьащ. ЦIыхухэм я анэдэлъхубзэм хуащI пщIэмрэ гулъытэмрэ нэхъ лъагэ щIыным, пасэрей адыгэхэм я уэрэд купщIабэхэм нобэрей щIэблэр хэгъэгъуэзэным, абы щIэлъ гупсысэ куур зыхегъэщIэныр и творчествэм и къа-лэн нэхъыщхьэу къызэрилъытэри щыжиIащ абы Нэхущым.
ЗэIущIэ гуапэм кърихьэлIахэм я упщIэхэм жэ-уап яритащ Чэрим, абы и гушыIэ жаным дихьэхат студентхэр. Уи анэдэлъхубзэр, щэнхабзэр, гъуазджэр пхъумэжыным и мыхьэнэр зэрыиным, иджырей хьэгъуэлIыгъуэхэм щызэрахьэ хабзэ «гуемыIухэм», нэгъуэщI куэдми я гугъу ищIащ уэрэджыIакIуэ цIэрыIуэм.
ЗэIущIэм и кIэухым ар къызэзыгъэпэщахэм фIыщIэ яхуищIащ Чэрим. Гукъыдэж зиIэхэм (апхуэдэхэр куэд хъурт) Нэхущым игъусэу сурэт зытрагъэхащ.
Инэрокъуэ Данэ.
